मन को जीते बगैर हम कुछ नहीं पा सकते
प्रत्येक मनुष्य जीवन पूरा करने की आकांशा रखता है। कोई भी अल्पता नहीं चाहता। वह लोकप्रिय, सम्माननीय, शोभित और शीर्षस्थ होना चाहता है। इसके लिए उन साधनों की ओर दौड़ लगाता है जिनसे इन ऊंचाइयों को छू सके। महत्वाकांक्षी होना बुरा नहीं है लेकिन यह ध्यान रखना भी जरूरी है कि हमारी जीवनशैली से कोई आहत न हो। साधना का सक्रिय पक्ष यही है कि परिवर्तन स्वयं में हो। लेकिन मन की दुर्बलता है कि वह अनुकूल वस्तुओं का संचय करता है। मन को जीते बगैर कुछ नहीं पा सकते। जिस दिन हमने इंद्रियों को साध लिया, हमें सत्य का पता चल जाएगा।
ये विचार महामंडलेश्वर स्वामी अवधेशानंद गिरि ने दशहरा मैदान में चल रही श्रीराम कथा में बुधवार को व्यक्त किए। उन्होंने कहा- मनुष्य की सफल चेष्टा उसकी पराकाष्ठा है। मन चाहता है उसके अनुरूप विधान का परिवर्तन हो। हमें स्वयं पर ध्यान देने की जरूरत है कि हम न उत्तेजित हों, न आवेग में आएं। अहिंसा वह है जिससे दूसरे को ठेस नहीं पहुंचती। आज का युग अनीति, अत्याचार, आतंक, शोषण का है। कथा के पूर्व लोकसभा अध्यक्ष सुमित्रा महाजन, वरिष्ठ समाजसेवी रमेशचंद्र अग्रवाल, उच्च शिक्षा मंत्री उमाशंकर गुप्ता, निर्मल रामरतन अग्रवाल, अरविंद बागड़ी के अलावा मुस्लिम जागरण मंच और बोहरा समाज उज्जैन के प्रतिनिधियों ने व्यासपीठ का पूजन किया। समिति अध्यक्ष एकलव्यसिंह गौड़, महामंत्री किशोर गोयल एवं संयोजक सुशील बैरीवाला भी मौजूद थे।
दशहरा मैदान में चल रही राम कथा में स्वामी अवधेशानंदगिरि से आशीर्वाद लेते भास्कर समूह के चेयरमैन रमेशचंद्र अग्रवाल।
hin_Deva hin_Deva hin_Deva bho_Deva